**6. februar 2013**

**Til uddeling blandt medlemmerne i Skanderborg og Odder**

Her tre døgn før vinterferien, er der endnu ikke sket noget gennembrud i overenskomstforhandlin­gerne.

Situationen er altså fortsat den, at KL fastholder, at der ikke skal være en nedskrevet arbejdstidsaftale. KL forestiller sig tilsyneladende i ramme alvor, at skolelederne skal holde styr på alle læreres brug af arbejdstiden.
KL hævder, at det er et ønske om at give lærerne en arbejdstidsaftale som resten af arbejdsmarke­det. Man forestiller sig, at der findes en ”normal standard arbejdstidsaftale”.

Det gør der ikke! Det normale på det danske ar­bejdsmarked er, at der indgås arbejdstidsaftaler, der passer til det arbejde, der skal udføres.

Kredsformændene er indkaldt til møde i Køben­havn torsdag den 7. februar. Mødet er et oriente­ringsmøde om den aktuelle situation.
Det er rigtig vigtigt, at alle led i foreningen hele tiden er godt orienteret om, hvor vi er i forløbet, og hvad vi kan forvente i den nærmeste fremtid.

Hvad kan *vi* gøre, er der ind imellem lærere, der spørger.
Det bedste svar er at følge med i situationen. Det bedste sted at følge med er lærerforeningens hjemmeside [www.dlf.org](http://www.dlf.org)

Din tillidsrepræsentant har ophængt mindst en plakat med titlen: Følg med i OK 13. Her kan du finde en række gode forslag til, hvordan du kan holde dig orienteret om situationen.

Det er rigtig vigtigt, at vi står sammen i den situa­tion, vi er i. En enig og samlet flok på 60.000 folke­skolelærere gør et vist indtryk – trods alt.

Det er også værd at huske, at rigtig mange andre lønmodtagere følger godt med i, hvad der sker på lærerområdet, for hvis man kan ”køre lærerne over”, så kan man knække alle danske fagforenin­ger.

Stilstanden i de kommunale forhandlinger skyldes formentlig, at man venter på, hvor langt man er nået i forhandlingerne om gymnasielærernes ar­bejdstid. Ved disse forhandlinger sidder finansmi­nisteren for bordenden, hvor han har stillet samme krav, som KL stiller til os.
På fredag den 8. februar vil det blive klart, hvor langt man er i disse forhandlinger. Det forventes, at der herefter kommer lidt mere gang i vores for­handlinger.

I kredsstyrelsen har vi indgået aftale med Odder Kommune om ny arbejdstidsaftale for kommende skoleår. VI har bl.a. indgået aftale om aktivitetsti­mer.
Byrådet har besluttet, at der skal laves forsøg med aktivitetstimer, og vi har aftalt, at disse timer i for­søgsperioden betragtes som undervisningstimer, der læses af lærere.

Vi har hermed bidraget med endnu et eksempel på, at A 08-aftalen fungerer til både lærernes og kommunernes tilfredshed.

I Skanderborg er der ikke aftalt ændringer i aftalen. Der udtrykkes stor tilfredshed med A 08 fra kom­munens side.

God vinterferie

På kredsstyrelsens vegne
Bent Eriksen
Kredsformand